چنت هپتگ پیش هالے شِنگ بوت آ مردے که چار سال اَت گوں بلوچاں ماشینِ سَودایی و لین و دَینی کرتگ، بلوچانی بازیں مالی دزّتگ و چه ایرانا دیم په ترکیا جِستگ، اول سرا اِے گپ باورکنگی نهت، بلے کم کم زانگ بیت که هو راستیں گپے مردا مال زرتگنت و جِستگ.
چوش که گوشنت اِے کمبهتا، بزّگیں بلوچانی هزار ملیارد تومنا گیش دُزتگ و گوں وت برتگ. چار سال بوتگ که اِشیا گوں بلوچاں معامله کرتگ و آیانی اعتماد و دلی وتی نیمگا کشّ اِتگ، پمشا بازیں بلوچیا اِشیِ سرا اعتماد کرتگ و وتی مال اِشیا داتگ اَنت.
اِے هالِ سکیں په دردیں هالے اَت. بازیں بلوچے چه اِے هالا په درد بوتنت و هنو رمضانِ وشیں روچاں گوں اپسوز و حسرت گوازینگ اَنت.
بلے مئے براتیں بلوچ بزاننت که «مالِ بدلّ، مال اِنت». مال اپدا کئیت همے که آیانی سر سالم اِنت باز اِنت، مئے واجهیں برات هُژّار ببنت که گوں وت مه مڑ اَنت، آیانی دژمن آیانی در میانا شیطانی مکننت و جنگ و شدتے پاد مکننت، باید گوں وت تپاک ببنت و په وتی مالانی پدجنگا جهد بکننت چه ملکِ قانونی راه و رهبنداں وتی حقّا رندگیری کننت،
اے وهدی مئی عالم و زانتکارانی وظیفه گران اِنت باید اِے واجهانا که وتی مالِش چه دستا داتگنت په صبر و اوپارا دعوت دینت، چو مبیت مال شومّیں گجرا وارتنت و هنّو بلوچ وت ماں وتا به مِڑ اَنت و کشت و کشارے ملکا بندات ببیت.